RESOLUCIÓN do 3 de outubro de 2013 pola que se convoca o Curso sobre accesibilidade universal aplicada I: vías, espazos públicos e mobilidade accesible.
Escola Galega de Administración Pública — III. Outras disposicións — 11/10/2013

Conforme os fins que lle asigna a este centro a normativa que o regula (Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo), a EGAP convoca, en colaboración co Colexio de Enxeñeiros de Camiños, Canais e Portos de Galicia, o Curso sobre accesibilidade universal aplicada I: accesibilidade en vías e espazos públicos, conforme as seguintes bases:
1. Obxectivos.
A accesibilidade en vías e espazos públicos constitúe un aspecto fundamental no deseño urbano, non só desde o punto de vista legal, con normas tanto estatais coma autonómicas e locais que se han de coñecer para garantir o seu cumprimento, senón tamén desde o punto da funcionalidade, da seguridade viaria e da non discriminación por razón de idade ou discapacidade.
Por outra parte, a necesidade de adaptar os espazos públicos á diversidade humana fai necesario que tanto os técnicos que deseñan estes espazos coma as persoas na Administración responsables de garantir a accesibilidade, coñezan tanto a normativa de aplicación coma as innovacións que se produzan neste ámbito, en canto a materiais, novas tecnoloxías etc.
Ademais, no caso de moitas cidades, as condicións de accesibilidade han de mellorarse en espazos xa construídos, nos cales a intervención resulta, cando menos, complexa, como son os núcleos antigos e históricos. E tamén é necesario analizar as características que en materia de accesibilidade han de reunir os espazos verdes, que son parte esencial das cidades e que contribúen de forma decisiva á sustentabilidade ambiental destas.
Por todo o anterior, este curso quere dar a coñecer tanto a parte teórica, cos conceptos claves que se han de ter en conta e expoñer exemplos de boas prácticas e de actuacións correctas no ámbito da accesibilidade en vías e espazos públicos.
2. Contido.
Os temas que se tratarán neste curso serán os seguintes:
– Unidade 1. Definicións e conceptos básicos.
– Unidade 2. Tipoloxía de vías e elementos urbanos.
– Unidade 3. Elementos comúns de urbanización e itinerarios verticais.
– Unidade 4. Mobiliario urbano e outros factores.
– Unidade 5. Núcleos antigos e históricos.
– Unidade 6. Accesibilidade en prazas, parques, xardíns e zonas verdes.
– Unidade 7. Exemplos de boas prácticas.
Cada unidade consta de:
– Descrición dos elementos, con definicións específicas de cada un dos elementos que se presenten, xunto con claves de deseño, erros que deben evitarse e outras consideracións de interese.
– Fotografías e debuxos comentados, exemplos de cada caso que se trate.
– Recadros de consulta para ampliar información sobre temas concretos.
– Marco xurídico regulador en materia de accesibilidade universal, tanto estatal coma autonómica.
– Glosario de termos.
3. Destinatarios.
• Técnicos que realicen proxectos de urbanización ou participen na súa redacción, que queiran ampliar os seus coñecementos sobre a lexislación de aplicación e coñecer exemplos de boas prácticas.
• Técnicos e secretarios municipais, que queiran estar ao día da lexislación e das actuacións que melloran a calidade dos cidadáns neste ámbito.
• Estudantes universitarios que desexen completar a súa formación en temas de accesibilidade.
4. Desenvolvemento.
Este curso desenvolverase de xeito semipresencial:
1. Unha parte será en modalidade de teleformación, a través da Aula de Formación Continua da Enxeñaría Civil de Galicia (plataforma de teleformación do Colexio de Enxeñeiros de Camiños, Canais e Portos de Galicia).
A plataforma de formación permanecerá aberta do 27.9.2013 ao 18.12.2013.
Para poder coñecer a plataforma e ver unha parte da primeira unidade, as persoas interesadas poden entrar en http://www.formacion.ciccpgalicia.es, utilizando como usuario 2013Accesible e como contrasinal, Accesib2013.
2. Xornada presencial, que terá lugar na Escola Galega de Administración Pública, o día 13 de novembro de 2013 e se desenvolverá das 9.00 ás 14.00 horas e das 16.00 ás 20.00 horas.
Nesta xornada responderase ás dúbidas sobre o curso, afondarase nas materias impartidas e realizaranse casos prácticos. Realizarase un caso práctico, en que se poñerá os alumnos nunha situación temporal de incapacidade, para que poidan percorrer un ámbito urbano coas limitacións que isto supón e sexan conscientes da importancia da accesibilidade no deseño dos espazos públicos.
Tamén haberá unha mesa redonda, con responsables técnicos municipais e representantes de organizacións relacionadas coa discapacidade.
Duración: o curso terá unha duración de 60 horas lectivas.
5. Número de prazas: 50. No suposto de que o número de solicitudes presentadas sexa superior ás prazas que se ofertan, a EGAP designará para este efecto unha comisión técnica que seleccionará os candidatos, atendendo aos criterios selectivos que, de ser o caso e para estes efectos, estableza a propia comisión, con discrecionalidade e independencia.
6. Solicitudes.
Inscrición e pagamento de dereitos a través do Colexio de Enxeñeiros de Camiños, Canais e Portos de Galicia (http://www.ciccpgalicia.es).
7. Prazo de inscrición e presentación de instancias.
O prazo de presentación de solicitudes finalizará o 12 de novembro de 2013.
8. Certificado de aproveitamento.
Será entregado un certificado de aproveitamento a aquelas persoas inscritas que participen na xornada presencial, sempre que a súa asistencia sexa superior ao 90 % das horas programadas e que, ademais, superasen os cuestionarios e tarefas propostos na plataforma de teleformación antes da data do peche desta.
Neste documento aparecerán de forma expresa o contido, a data e o lugar de realización deste curso, así como a súa puntuación.
9. Puntuación.
De conformidade co establecido no Decreto 42/2009, do 26 de febreiro, sobre o exercicio das competencias da Comunidade Autónoma de Galicia respecto dos/as funcionarios/as con habilitación de carácter estatal, a puntuación para os alumnos que superen este curso establecerase en 0,10 puntos.
10. Modificacións e incidencias.
A EGAP, xunto co Colexio de Enxeñeiros de Camiños, Canais e Portos de Galicia, reserva para si a facultade de interpretar e resolver as incidencias que poidan xurdir no desenvolvemento deste curso, así como a facultade de cancelalo se o escaso número de asistentes non xustifica a súa realización.
Santiago de Compostela, 3 de outubro de 2013